**Sunt umbra ta**

*Adrian Erbiceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt umbra ta… şi te urmez de când

Lumina te-a scăldat întâia oară

Cu-aceeaşi certitudine precară,

De salt între "acum" şi..."pe curând".

Sunt umbra ta şi te urmez spre seară

Dar umbrele nasc umbre strecurând

Dorul prin dor… și ne topim arzând –

Îngemănate lumânări de ceară.

Sunt umbra ta şi te urmez supus,

Cu fiecare răsărit de soare,

Până şi-n golul umbrei interpus

Ca un sigiliu sec, de încifrare

A tainei tale care m-a sedus

Să-nşirui lumea: urme pe-o cărare…

(Din vol. "Printre silabe", Edit. SINGUR, Târgoviște, 2011)